CELEX: 32014R0870
Language: mt
Date: 2014-08-11 00:00:00
Title: Regolament ta' Implimentazzjoni tal-Kummissjoni (UE) Nru 870/2014 tal- 11 ta' Awwissu 2014 dwar kriterji għall-applikanti għall-kapaċità tal-infrastruttura ferrovjarja  Test b'rilevanza għaż-ŻEE

12.8.2014   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 239/11
            
         REGOLAMENT TA' IMPLIMENTAZZJONI TAL-KUMMISSJONI (UE) Nru 870/2014
   tal-11 ta' Awwissu 2014
   dwar kriterji għall-applikanti għall-kapaċità tal-infrastruttura ferrovjarja
   (Test b'rilevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat id-Direttiva 2012/34/UE tal-Parlament Ewropew u tal-Kunsill tal-21 ta' Novembru 2012 li tistabbilixxi żona ferrovjarja unika Ewropea (1), u b'mod partikolari l-Artikolu 41(3) tagħha,
   Billi:
   
               (1)
            
            
               L-Artikolu 41(2) tad-Direttiva 2012/34/UE jipprevedi l-possibbiltà għall-maniġers tal-infrastruttura li jistabbilixxu r-rekwiżiti fir-rigward tal-applikanti sabiex jiżguraw li jiġu ssalvagwardjati l-aspettattivi leġittimi tagħhom dwar id-dħul futur u l-użu tal-infrastruttura.
            
         
               (2)
            
            
               Dawn ir-rekwiżiti għandhom ikunu adegwati, trasparenti u nondiskriminatorji. Dawn jistgħu jinkludu biss l-għoti ta' garanzija finanzjarja li ma għandhiex tkun aktar minn livell xieraq proporzjonali għal-livell ikkontemplat tal-attività, u l-iżgurar tal-kapaċità tal-applikant li jħejji offerti konformi għall-kapaċità infrastrutturali.
            
         
               (3)
            
            
               Il-garanziji finanzjarji jistgħu jieħdu l-forma ta' pagamenti bil-quddiem jew garanziji pprovduti mill-istituzzjonijiet finanzjarji.
            
         
               (4)
            
            
               L-adegwatezza tar-rekwiżiti msemmija fil-Premessa (2) għandha tqis il-fatt li l-infrastruttura ta' modi ta' trasport kompetittivi, bħat-trasport bit-triq u bl-ajru, bastimenti tal-baħar u passaġġi fuq l-ilma interni, ħafna drabi ma tinvolvix imposti għall-utenti u b'hekk ukoll mingħajr garanziji finanzjarji fuqha. Sabiex tiġi żgurata l-kompetizzjoni ġusta bejn il-mezzi ta' trasport, il-garanziji finanzjarji għandhom ikunu limitati għall-minimu neċessarju f'termini ta' livell u tul ta' żmien.
            
         
               (5)
            
            
               Dawn il-garanziji finanzjarji huma xierqa biss jekk ikunu meħtieġa biex il-maniġer tal-infrastruttura jserraħ moħħu dwar id-dħul futur u l-użu tal-infrastruttura. Jekk jitqies li l-maniġers tal-infrastruttura jistgħu jserrħu fuq il-kontrolli u s-sorveljanza tal-adegwatezza finanzjarja tal-impriżi ferrovjarji skont il-proċedura ta' liċenzjar skont il-Kapitolu III tad-Direttiva 2012/34/UE, u b'mod partikolari l-Artikolu 20 ta' dik id-Direttiva, il-ħtieġa għal garanziji finanzjarji tkompli tonqos.
            
         
               (6)
            
            
               Il-prinċipju ta' nondiskriminazzjoni japplika għal dawk il-garanziji, u għalhekk ma għandu jkun hemm l-ebda distinzjoni bejn ir-rekwiżiti ta' garanzija għal applikanti tas-settur pubbliku u privat.
            
         
               (7)
            
            
               Il-garanziji għandhom ikunu proporzjonati mal-livell ta' riskju ppreżentat mill-applikant għall-maniġer tal-infrastruttura fi stadji differenti tal-allokazzjoni tal-kapaċità. Ġeneralment, ir-riskju jitqies li huwa baxx sakemm il-kapaċità tista' tiġi allokata mill-ġdid għal impriżi ferrovjarji oħra.
            
         
               (8)
            
            
               Garanzija li tintalab b'rabta mat-tħejjija ta' offerti konformi tista' biss titqies bħala xierqa, trasparenti u nondiskriminatorja jekk il-maniġer tal-infrastruttura jistabbilixxi regoli ċari u trasparenti għat-tħejjija ta' talba tal-kapaċità fid-dikjarazzjoni tan-netwerk, u jekk toffri l-għodod ta' appoġġ meħtieġa lill-applikanti. Billi mhuwiex possibbli li tiġi ddeterminata b'mod oġġettiv il-kapaċità ta' tħejjija ta' offerti konformi qabel il-proċedura ta' applikazzjoni, kwalunkwe nuqqas ta' kapaċità jista' jiġi ddeterminat biss wara dik il-proċedura, fuq il-bażi ta' nuqqas ripetut li jitressqu dawk l-offerti jew li jingħata t-tagħrif meħtieġ lill-maniġer tal-infrastruttura. L-applikant huwa responsabbli għal dak in-nuqqas, li jimplika sanzjoni li tinvolvi l-esklużjoni tal-applikant mill-applikazzjoni għal mogħdija tal-ferrovija speċifika.
            
         
               (9)
            
            
               Il-miżuri previsti f'dan ir-Regolament huma skont l-opinjoni tal-Kumitat imsemmi fl-Artikolu 62(1) tad-Direttiva 2012/34/UE,
            
         ADOTTAT DAN IR-REGOLAMENT:
   Artikolu 1
   Suġġett
   Dan ir-Regolament jistabbilixxi r-rekwiżiti għal garanziji finanzjarji li l-maniġer ta' infrastruttura jista' jitlob biex jiżgura li l-aspettattivi leġittimu tiegħu dwar id-dħul fil-ġejjieni jiġu sodisfatti mingħajr ma jinqabeż livell proporzjonali mal-livell ta' attivitajiet previsti mill-applikant. Ir-rekwiżiti jinkludu b'mod partikolari l-kundizzjonijiet meta tista' tintalab garanzija jew pagament bil-quddiem u l-livell u t-tul ta' żmien ta' garanzija finanzjarja. Barra minn hekk, dan ir-Regolament jistabbilixxi ċerti dettalji fir-rigward tal-kriterji biex tiġi vvalutata l-kapaċità ta' applikant li jħejji offerti konformi għall-kapaċità infrastrutturali.
   Artikolu 2
   Definizzjonijiet
   Għall-fini ta' dan ir-Regolament, tapplika d-definizzjoni li ġejja:
   
                
            
            
               “garanzija finanzjarja” tfisser (a) pagamenti bil-quddiem biex jitnaqqsu u jiġu antiċipati obbligi futuri ta' ħlas tal-imposti fuq l-infrastruttura jew (b) arranġamenti kuntrattwali li permezz tagħhom istituzzjoni finanzjarja bħal bank, timpenja ruħha li tiżgura li pagamenti bħal dawn isiru fil-mument meta jkunu jridu jitħallsu.
            
         Artikolu 3
   Kundizzjonijiet għal garanziji finanzjarji
   1.   L-applikant jista' jagħżel li jissodisfa talba għal garanzija finanzjarja permezz ta' pagament bil-quddiem jew arranġament kuntrattwali skont it-tifsira tal-Artikolu 2. Fejn maniġer tal-infrastruttura jeżiġi li applikant jipprovdi pagament bil-quddiem għal imposti fuq l-infrastruttura, ma jistax fl-istess ħin jitlob garanziji finanzjarji oħra għall-istess attivitajiet previsti.
   2.   Maniġer tal-infrastruttura ma għandux jitlob lill-applikanti sabiex jipprovdu garanziji finanzjarji, sakemm il-klassifikazzjoni tal-kreditu tal-applikant ma tissuġġerixxix li dan jista' jkollu diffikultajiet fit-twettiq ta' pagamenti regolari għall-imposti fuq l-infrastruttura. Il-maniġer tal-infrastruttura għandu jsemmi tali klassifikazzjonijiet tal-kreditu fit-taqsima dwar il-prinċipji tat-tariffar tad-dikjarazzjoni dwar in-netwerk tiegħu, jekk applikabbli. Il-maniġer tal-infrastruttura għandu jibbaża t-talba tiegħu għal garanzija finanzjarja fuq klassifikazzjonijiet li ma għandhomx aktar minn sentejn pprovduti minn aġenzija tal-klassifikazzjoni tal-kreditu.
   3.   Il-maniġer tal-infrastruttura ma għandux jitlob garanzija finanzjarja:
   
               (a)
            
            
               mill-impriża ferrovjarja deżinjata jekk tkun diġà ngħatat jew tħallset garanzija finanzjarja mill-applikant, li mhuwiex impriża ferrovjarja, biex jiġu koperti pagamenti futuri għall-istess attivitajiet previsti;
            
         
               (b)
            
            
               jekk l-imposta fuq l-infrastruttura trid titħallas direttament lill-maniġer tal-infrastruttura minn awtorità kompetenti skont ir-Regolament (KE) Nru 1370/2007 tal-Parlament Ewropew u tal-Kunsill (2).
            
         Artikolu 4
   Il-livell u t-tul ta' żmien tal-garanziji finanzjarji
   1.   Il-livell ta' garanziji finanzjarji rigward applikant wieħed ma għandux jaqbeż l-ammont stmat ta' imposti mħallsa matul xahrejn ta' operazzjonijiet ferrovjarji mitluba.
   2.   Il-piżijiet ta' riserva mħallsa skont l-Artikolu 36 tad-Direttiva 2012/34/UE għandhom jitnaqqsu mill-ammont massimu stmat ta' imposti msemmija fil-paragrafu 1.
   3.   Maniġer tal-infrastruttura ma għandux jirrikjedi li garanzija finanzjarja tidħol fis-seħħ aktar minn għaxart ijiem qabel l-ewwel jum tax-xahar li fih l-impriża ferrovjarja tibda l-operazzjonijiet ferrovjarji u l-ħlas tal-imposti tagħha għall-użu tal-infrastruttura għandu jkopri din il-garanzija finanzjarja. Jekk il-kapaċità tiġi allokata wara dan iż-żmien, il-maniġer tal-infrastruttura jista' jitlob il-garanzija finanzjarja fi żmien qasir.
   Artikolu 5
   Kapaċità ta' tħejjija ta' offerti konformi għall-kapaċità infrastrutturali
   Il-maniġer tal-infrastruttura ma għandux jiċħad applikazzjoni għal mogħdija ferrovjarja speċifika minħabba l-fatt li din ma tiggarantixxix il-kapaċità ta' tħejjija ta' offerta konformi għall-kapaċità infrastrutturali, skont it-tifsira tal-Artikolu 41(2) tad-Direttiva 2012/34/UE, sakemm:
   
               (a)
            
            
               l-applikant ma jkunx naqas milli jwieġeb żewġ talbiet sussegwenti li jeżiġu l-għoti tat-tagħrif nieqes jew ma jkunx wieġeb ripetutament b'mod li ma jissodisfax il-kundizzjonijiet stabbiliti fid-dikjarazzjoni tan-netwerk, imsemmija fl-Artikolu 27 tad-Direttiva 2012/34/UE u fl-Anness IV ta' dik id-Direttiva rigward il-proċeduri ta' applikazzjoni għall-mogħdijiet tal-ferrovija, u
            
         
               (b)
            
            
               il-maniġer tal-infrastruttura jkun kapaċi juri fuq it-talba tal-korp regolatorju u għas-sodisfazzjoni tiegħu li jkun ħa l-passi raġjonevoli kollha biex isostni l-preżentazzjoni korretta u f'waqtha tal-applikazzjonijiet.
            
         Artikolu 6
   Dispożizzjoni tranżitorja
   Fejn meħtieġ, il-maniġers tal-infrastruttura għandhom jallinjaw id-dikjarazzjonijiet tan-netwerk tagħhom mad-dispożizzjonijiet ta' dan ir-Regolament għall-ewwel perjodu ta' skeda wara d-dħul fis-seħħ ta' dan ir-Regolament.
   Artikolu 7
   Dan ir-Regolament jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
   Għandu japplika mis-16 ta' Ġunju 2015.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, il-11 ta' Awwissu 2014.
      
         
            Għall-Kummissjoni
         
         
            Il-President
         
         José Manuel BARROSO
      
   
   
      (1)  ĠU L 343, 14.12.2012, p. 32.
   
      (2)  Ir-Regolament (KE) Nru 1370/2007 tal-Parlament Ewropew u tal-Kunsill tat-23 ta' Ottubru 2007 dwar servizzi pubbliċi tat-trasport tal-passiġġieri bil-ferrovija u bit-triq u li jħassar ir-Regolamenti tal-Kunsill (KEE) Nru 1191/69 u 1107/70, ĠU L 315, 3.12.2007, p. 1.